kardosdrur/scandi-wiki huggingface dataset:
I.D. Beauvais

Jean Baptiste Desiré Beauvais, kendt som I.D. Beauvais (21. maj  1831 i Boulogne-Billancourt – 5. september 1896 i København), var fabrikant og grundlægger af en dansk virksomhed, som blev storproducent af konserverede fødevarer. Virksomheden hedder i dag Beauvais foods og er en del af den norske koncern Orkla ASA.

Hans forældre var charcuterihandler François Louis Beauvais og Marguerite Justine Cabouret. Han kom som 15-årig til Danmark, da faderen oprettede virksomhed i København.

I 1850 købte F.L. Beauvais i Vangede Markvangshuset af skovriderenken Marie Neumann på det, som i dag er Vangede Bygade 88-92. F.L. Beauvais udvidede i 1852 ejendommen med tilkøb af en grund. I 1856 solgte han ejendommen til sønnen I.D. Beauvais mod at få lov til at leje en lejlighed i ejendommen. I 1850'erne og 1860'erne havde ejendommen navnet Camilla-Lyst, opkaldt efter I.D. Beauvais' hustru Ida Camilla Fjeldsted (død 1902) (søster til danserinden Caroline Fjeldsted). De var blevet gift i 1851. I 1866 solgte I.D. Beauvais ejendommen.

Han var kok hos den danske arveprins Ferdinand og arveprinsesse Caroline til 1848. Han meldte sig som frivillig til Marinen og var hovmester (Mesterkok) 1848-1850 i 1. slesvigske krig på fregatten Thetis og på Bellance og på dampskibet Slesvig. Efter endt krigstjeneste oprettede I.D. Beauvais i 1850 i Vangede en fabrik for "hermetisk Henkogning" af levnedsmidler, som han via kontakter, han havde fået indenfor officersstaben, hovedsagelig kunne basere på leverancer til flåden. Begyndelsen var meget beskeden og alt andet end lovende, idet den første leverance mislykkedes, men med hjælp fra hustruen videreudviklede han virksomheden. Efter 15 år i Vangede flyttedes fabrikken 1865 til St. Kongensgade i København, hvor den voksede sig større. Import af udenlandsk konserves blev påbegyndt. 1895 åbnede en fabrik på Lyngbyvej, som blev drevet frem til 1969. Derefter flyttede produktionen til en fabrik i Svinninge i den nuværende Holbæk Kommune mellem Holbæk og Kalundborg. 

1880 overdrog Beauvais ledelsen til sine to sønner, og efter hans død omdannedes firmaet til et aktieselskab, der 1898 tog navnet De danske Konservesfabrikker, I.D. Beauvais. Efter sammenslutningen 1906 med Faaborg-firmaet Dansk Vin- og Konservesfabrik, M. Rasmussen (der var grundlagt af Mads Rasmussen) fortsattes aktieselskabet under firmanavnet Akts. De Danske Vin- og Konserves-Fabriker I. D. Beauvais-M. Rasmussen.

Han er begravet på Holmens Kirkegård.

Kilder og litteratur 
 Dansk Biografisk Haandleksikon. Bind 1, s. 100(BAY-BEAUVAIS)
 B.L. De Danske Byerhverv 1904-11.
 Dansk Biografisk Haandleksikon
 Vangede Avis har artikel om Jean Desiré Beauvais via (google/Danmark)

Eksterne henvisninger 
 

Personer fra Paris
Fabrikanter fra Danmark
Danskere i 1800-tallet
Kokke fra Danmark
Personer i Dansk Biografisk Leksikon
Knarr

Knarr er en nordisk bådtype som blev brugt i vikingetiden. Båden var et havgående handelsskib. Den var bredere, dybere og kortere end et langskib, som var bygget til krigsførelse. 

Mens langskibet kunne både roes og sejles, var knarren næsten udelukkende bygget som sejlskib. Uden tvivl var knarren den vigtigste type vikingeskib. Knarren kunne tage mere last og manøvreres med mindre mandskab. Som andre nordiske skibe i vikingetiden var knarren klinkbygget.

De fleste af vikingernes sejladser til Island, Grønland og Vinland blev sejlet med knarrer. Knarrer havde plads til såvel husdyr som alt andet som man havde brug for på de lange ruter. 

Den bedst bevarede knarr blev fundet i Roskilde Fjord (Skuldelev 1). Den kan ses i Vikingeskibsmuseet i Roskilde, hvor der også er bygget en rekonstruktion Ottar. 

Vikingeskibet gav i 1940'erne desuden navn til et robust norsk sejlskib – se Knarr (kølbåd).

Skibstyper
Vikingeskibe
Mensur

Mensur (fra latin mensura, mål) benyttes i flere sammenhænge:
 Mensurfægtning – en fægtetradition, især udbredt i tysk studenterkultur
 Mensur (musik) – et begreb, der benyttes om størrelsen på musikinstrumenter
Tupelotræ

Tupelotræ (Nyssa) er en lille slægt med ca. 10 arter, der er udbredt i Nordamerika og Østasien. De fleste tåler våd jordbund og oversvømmelse, og nogle kræver ligefrem den slags voksesteder. Det er løvfældende træer med hele, spredte blade. Blomsterne er enten rent hunlige eller rent hanlige, og de er uanselige med reducerede bæger- og kronblade. Frugterne er sortblå stenfrugter, som sidder parvis på lange stilke.

 Skov-Tupelotræ (Nyssa sylvatica)

 Nyssa aquatica
 Nyssa biflora
 Nyssa ogeche
 Nyssa sessiliflora
 Nyssa sinensis

Systematik 
Bemærk, at alle slægter i den tidligere Tupelotræ-familie nu er overført til Kornel-familien

Note
Synsvinkel

Begrebet synsvinkel stammer egentlig fra perspektivlæren, hvor synsvinklen betegner betragterens punkt i forhold til det, der vises på billedfladen. Ved at gøre sig henholdsvis synsvinkel og forsvindingspunkt bevidst blev det muligt at fremstille et tredimensionalt synsbedrag på en todimensional flade. Denne opdagelse betød et erkendelsesteoretisk skred, som gav folk indsigt i, at man nødvendigvis må se på tingene fra et bestemt sted. Subjektiviteten er uundgåelig.

Herfra er ordet overtaget i dagligsproget som betegnelse for et aspekt, dvs. én ud af flere måder at se en situation på. Hvis der har været en diskussion, vil det fremgå klart, at der er forskellige synsvinkler på, hvad der er sket. Vores synsvinkler bliver ofte styret af vores holdninger: politisk, kulturelt, religiøst osv.

Filosofiske grundbegreber
Erkendelsesteori
Æstetik
Renæssance
Antagelse
Preben Møller Hansen

Preben Møller Hansen (født 6. september 1929 i Brønshøj, død 11. september 2008 i København) var dansk fagforeningsmand, politiker og restauratør, mest kendt som tidligere landsformand for Sømændenes Forbund samt folketingsmedlem for partiet Fælles Kurs. Det førstnævnte gav ham kaldenavnet "Sømandsbossen" i folkemunde.

Møller Hansen blev formand for Sømændenes Forbund i 1968, og som erklæret kommunist markerede han en kompromisløs linje over for sømændenes arbejdsgivere. Han var medvirkende til at gøre forbundet kendt i offentligheden med sine uortodokse handlinger og bramfri udtalelser om faglige spørgsmål og mere generelt politiske forhold. Efter en kontrovers i 1977 med HK om aflønning af HK-medlemmer ansat i Sømændenes Forbund blev Møller Hansen ekskluderet af DKP, som han havde repræsenteret i Københavns Borgerrepræsentation siden 1976.

De mange stridigheder på venstrefløjen i 1970'erne og 1980'erne betød, at venstreorienterede synspunkter ikke fik så stor gennemslagskraft, som antallet af stemmer ved valgene måske berettigede til, og Møller Hansen tog konsekvensen heraf ved at stifte et nyt parti, Fælles Kurs på forbundets årsmøde i 1986. Ved valget 1987 kom partiet i Folketinget med fire mandater med Møller Hansen i spidsen. 

Perioden i Folketinget gav den taleglade Møller Hansen mange kontroverser med mødelederne, da han havde svært ved at indordne sig den lidt formelle kultur i salen, herunder særligt medlemmernes indbyrdes tiltaleform. Med fire mandater under firkløverregeringen blev det begrænset, hvad partiet opnåede af reelle resultater, og da der allerede mindre end et år senere blev udskrevet valg igen, lykkedes det akkurat ikke for det lille parti at opnå tilstrækkeligt med stemmer til at forblive i Folketinget.

Oven på denne skuffelse valgte Preben Møller Hansen samme år at trække sig som forbundsformand, hvor han blev afløst af næstformanden Henrik Berlau. Partiet var dog i en længere periode repræsenteret i Borgerrepræsentationen, også med Møller Hansen (fra 1998 til 2001).

Efter sin fagligt aktive karriere var Preben Møller Hansen bestyrer af forskellige traditionsrige kroer i København, hvor han blev kendt for menuer bestående af gamle danske retter. I den forbindelse skrev han også i 2000 kogebogen Den danske kogebog.

Referencer

Eksterne henvisninger 

Fagforeningsfolk fra Danmark
Tidligere folketingsmedlemmer fra Fælles Kurs
Politikere fra DKP
Folketingsmedlemmer i 1980'erne
Foreningsformænd fra Danmark
Debattører fra Danmark
Kogebogsforfattere fra Danmark
Medlemmer af Københavns Borgerrepræsentation i 1900-tallet
Personer i Kraks Blå Bog (afdøde)
Restauratører fra Danmark
Dansksprogede forfattere fra Danmark
Personer fra København
Vikingemuseum Hedeby

Vikingemuseum Hedeby er et museum i det nordlige Tyskland, beliggende i Hedeby, der beskæftiger sig med byens historie og de arkæologiske fund der er gjort i området. Det åbnede i 1985 som del af museerne på Gottorp Slot. Museet ligger få hundrede meter nord for Hedebys halvkredsvold ved Haddeby Nor ikke langt fra Haddeby Kirke.

Udstillingsbygningernes form er inspireret af vikingeskibe og ligner omvendte skibe med kølen opad. I marts 2010 genåbnede museet efter en omfattende modernisering. Til genåbningen var både slesvig-holstenske ministerpræsident Peter Harry Carstensen og den daværende danske kulturminister Per Stig Møller.
 
Udstillingen fokuserer på byens håndværk, handel, byggestil og indbyggernes dagligliv samt Hedebys byudvikling. Desuden beskæftiger museet sig med nordisk mytologi, madkultur og beklædning. I udstillingen indgår også Hedebyklokken og de originale runesten fra Hedeby, som blev fundet i 1700- og 1800-tallet i Hedebys nærmeste omegn. I vikingeskibshallen præsenteres vraget af et delvist udbrændt, kongeligt langskib (et krigsskib), som blev fundet ved Hedebys havn i 1953. I haven omkring museet dyrkes gamle nytte- og kulturplanter, som allerede i vikingetiden var hjemmehørende i Hedeby. 

På den historiske boplads inden for halvkredsvolden blev der i årene 2005-2008 opført syv vikingehuse i den oprindelige byggestil med stråtag og vægge af lerklinet fletværk. Husene er rekonstrueret efter originale bygningsfund i Hedeby. I 2007 blev der rekonstrueret en anløbsbro efter en arkæologisk undersøgelse af havnen foran bopladsen i 1979. 

2007 blev der på Flensborg museumsværft bygget et omtrent 6,5 meter langt vikingeskib, som siden maj 2009 har ligget ved broen. På de tilstødende arealer græsser gamle dyreracer. Halvkredsvolden omkring den gamle boplads indgår allerede i Dannevirkes voldsystem. I arealet syd for den historiske boplads findes modeller af Hedebys runestene.

Se også 
 Danevirke Museum
 Vikingeskibsmuseet i Roskilde
 Vikingemuseet i Aarhus
 Moesgård Museum

Ekstern kilde/henvisning 

 Vikingemuseums hjemmeside 
 Bilder fra Hedeby Viking Museum

Vikingetidsmuseer
Rekonstruktioner af vikingeskibe
Slesvig by
Museer etableret i 1985
Museer i Tyskland
Mahogni (Swietenia)

Mahogni (Swietenia) er en slægt med tre arter, som er udbredt i Caribien, Mellemamerika og Sydamerika. Det er mellemstore til store, løvfældende (eller delvist løvfældende) træer. Bladene er ligefinnede med 3-6 par småblade. Blomstringen sker i åbne stande, der består af små enkeltblomster, der har fem hvide til grønligt-lysegule kronblade. Frugten er en pæreformet, femrummet kapsel med mange, vingede frø. Her nævnes alle de tre arter, da de alle har stor økonomiske værdi i Danmark.

 Bredbladet mahogni (Swietenia macrophylla) = "Hondurasmahogni"
 Swietenia humilis = "Stillehavsmahogni"
 Ægte mahogni (Swietenia mahagoni) = "Cubamahogni"

Paternostertræ-familien
Arvin

Arvin er en mindre by beliggende ca. 200 km nord for Los Angeles i Kern County,  Californien, USA.

I år 2000 var indbyggertallet 12.956. Byen er opkaldt efter den tidligere postmester Arvin Richardson.

Kilde 
 Bailey, Richard C., Kern County Place Names, (Bakersfield, California: Merchant's Printing and Lithography Co., 1967). 

Byer i Californien
Decharge

Decharge betyder, at en ledelse (ofte bestyrelse og direktion) fritages for ansvar for forhold, som der er oplyst om i et regnskab. 

Spørgsmålet om decharge behandles ofte på generalforsamlinger sammen med godkendelse af regnskabet. Der er i princippet tale om to forskellige beslutninger:
 Godkendelse af regnskabet, altså af at regnskabet afspejler de faktiske forhold.
 Meddelelse af ansvarsfrihed for det i regnskabet oplyste.
Det kan godt forekomme, at regnskabet er korrekt, men at nogle af de dispositioner, som har ført til det, er kritisable og måske ansvarspådragende.

Det er kun forhold, hvorom der er oplyst i regnskabet, som opnår ansvarsfrihed; uoplyste forhold vil stadig kunne udløse erstatningsansvar. En lang række forhold er skønt måske kritisable allerede ansvarsfri eller dækket af en ansvarsforsikring, og decharge anses derfor ikke for at indebære nogen stor reel beslutning.

Decharge-instituttet anvendes især i ældre aktieselskaber.

Den Europæiske Union 
Indenfor EU's organisationer dækker decharge over godkendelse af et regnskab.

Ekstern henvisning 
 Salmonsens forklaring af decharge 
 DECHARGE – En redegørelse og empirisk undersøgelse af begrebet decharge – bør den moderne virksomhed anvende decharge? – kandidatafhandling af cand.merc.jur. Sune Søgaard og cand.merc.jur Jan Balslev, 2005.

Jura
Retsvidenskab
EU-ret
Juridiske begreber
Kent County (Delaware)

Kent County er et county i den centrale del af den amerikanske delstat Delaware. Området indeholder Delawares hovedstad Delaware.

Historie 
Omkring 1670 begyndte englænderne at bosætte sig i St. Jones River-dalen, der tidligere var kendt som Wolf Creek. 21. juni 1680 kortlagde hertugen af York St. Jones County, som blev taget ud af New Amstel/New Castle County og Hoarkill/Sussex County. St. Jones County blev overført til William Penn 24. august 1682, og blev en del af Penns nyligt kortlagte Delaware-koloni.

Penn beordrede at der skulle etableres en retsby, og domstolen blev bygget i 1697. Byen Dover, opkaldt efter Dover i det engelske Kent, blev endelig udlagt i 1717, og blev hovedstad i Delaware i 1777. I 1787 var Delaware den første koloni til at ratificere USA's forfatning, og blev "den første delstat". Kent County var i det 18. århundrede en lille landbrugsregion.

I nyere tid var Dover i 1960'erne sted for fremstilling af de rumdragter, der blev båret af NASA-astronauter i Apollo-måneflyvningerne af ILC Dover, der ny er baseret i den lille by Frederica. Dragterne, der blev døbt "A7L," blev for første gang anvendt på Apollo 7-missionen i oktober 1967, og var også de dragter der blev båret af Neil Armstrong og Buzz Aldrin på Apollo 11-missionen.

Noter 

Counties i Delaware
Rökstenen

Rökstenen er en berømt runesten fra Östergötland i Sverige. Granitstenen er ca. 382 cm høj (de 125 cm under jorden), 138 cm bred og mellem 19 og 43 cm tyk. Rökstenen indeholder verdens længste runeindskrift.

I 1100-tallet blev Rökstenen anvendt som byggemateriale til en væg i en kirke. Derfor var kun forsiden synlig. Da man i 1862 tog stenen ud af kirken, opdagede man, at granitblokken også havde runer på bagsiden, begge sideflader og på toppen.

Runerne er en blanding af kvistruner, lønruner (der skal læses bagfra) og en kombination af yngre og ældre runer og svært læsbare tegn.

Kilder

Eksterne henvisninger 

 Helmer Gustavson: Rökstenen; Riksantikvarieembetet 1991;  
 Troels Brandt: Rökstenen – Gåder og Svar 

Runesten i Sverige
Östergötland
Barry Nelson

Barry Nelson (16. april 1917 – 7. april 2007) var en amerikansk skuespiller, der bl.a. huskes som den første James Bond. Han spillede rollen i tv-filmen Casino Royale (1954) – længe inden Sean Connery debuterede som Agent 007 i Dr. No (1962).

Barry Nelson havde dog mange andre store roller, både i tv, på film og på teatret. Bl.a. medvirker han i spændingsfilmen Airport (film) (1970) og i Stanley Kubricks gyser The Shining (1980), og på Broadway spillede han over for Liza Minnelli i musicalen The Act.

Eksterne links 

 

Skuespillere fra USA
James Bond
Hollywood Walk of Fame
Dorestad

Dorestad var en af de vigtigste handelssteder i det nordvestlige Europa fra 600-tallet til midten af 800-tallet. Stedet var beliggende ved det nuværende Wijk bij Duurstede, hvor floden Nederrijn (en sideflod til Rhinen) skifter navn til Lek ved resterne af en tidligere romersk fæstning muligvis Levefano.

I den tidligste byudvikling i Nederland fik Dorestad en fremtrædende stilling for handel og produktion. Dorestad var også et mødested mellem de kristne frankere og de ikke-kristne nordlige områder.

Dorestad var særlig kendt for, at der blev slået mønt. Fra omkring 640 var møntmesteren i Dorestad Madelinus. Senere blev der slået sceattas og karolingiske mønter på stedet.

Dorestad blev angrebet flere gange af nordiske vikinger: (834, 835, 844, 857 og 873). Dorestad mistede en stor del af sin betydning fra omkring 850 og blev et mindre jordbrugssamfund, men endnu i 896 nævnte kong Zwentibold af Lotharingia i dokumenter, at stedet fortsat havde handels- og byprivilegier.

Eksterne henvisninger 

 W.A. van Es & W.J.H. Verwers: "Early Medieval settlements along the Rhine: precursors and contemporaries of Dorestad" (Journal of Archaeology in the Low Countries 2-1 (May 2010); s. 5-39) (engelsk)
 Arie van Herwijnen and Peter Ilisch: "A Medieval Coin Find from the Netherlands: Filling a Gap for Dorestad?" (Royal Numismatic Society) (engelsk)
 Neil Middleton: "Early medieval port customs, tolls and controls on foreign trade"  (Early Medieval Europe 2005, 13 (4); s. 313–358) (engelsk)
 W J H Verwers: "Dorestad: a Carolingian town?" (Richard Hodges and Brian Hobley: The rebirth of towns in the west AD 700-1050; CBA Research Report 68, Council for British Archaeology 1988; ; s. 52-56) (engelsk)

Nederlandene i middelalderen
Oldtidsbyer
Kaupang

Kaupang blev brugt om flere bosættelser i vikingetiden i Norge. Det første Kaupang (Skíringssalr) blev grundlagt omkring 800. Skiringssal var dermed den første norske købstad. I nærheden blev fundet Gokstadskibet.

De første byer i Norden var Ribe (ca. 710) og Hedeby (ca. 810) i Danmark, Birka (ca. 750) ved Mälaren i Sverige og Kaupang/Skiringssal (ca. 800) i Norge.

Se også 
 Köping (Sverige)
 Købstad
 Norske købstæder

Bygninger, konstruktioner og anlæg fra vikingetiden
Norges historie
Oldtidsbyer
Elsk mig i nat

Elsk mig i nat kan henvise til flere artikler:

 Elsk mig i nat (sang) – en sang af popgruppen Rocazino
 Elsk mig i nat (musical) – en musical
 Elsk mig i nat (tv-program) – et sangtalentshow på Kanal 5
Quezon City

Quezon City er den største by på Filippinerne og har  indbyggere. Byen er en del af Hovedstadsregionen, der bl.a omfatter Manila.

Byen var hovedstad på Filippinerne fra 1948 til 1972.

Referencer

Eksterne henvisninger 

Byer på Filippinerne
Bloc Party

Bloc Party er et engelsk post punkrockband dannet i London i 1999 under navnet Union. Skiftede i 2003 navn til Bloc Party. Udgav i 2005 albummet Silent Alarm, som blev kåret som "Album of the Year" af det engelske musikmagasin NME. I 2007 udsendte de albummet A Weekend In The City, med førstesinglen The Prayer. Deres 3. album, Intimacy, udkom i oktober 2008.
Bloc Partys musik er blevet sammenlignet med andre generations-fæller som Franz Ferdinand og Razorlight, men også med en række af 80'ernes post-punk-koryfæer: Okerekes sangstil vækker nemlig minder om The Cure, gruppens brug af bas/tromme kan minde om Gang of Four og omslagsfotoet på gruppens debutalbum, Silent Alarm, leder med sit foto af et øde, sneklædt vinterlandskab uvilkårligt tankerne hen på Joy Division.

Historie 
Kimene til Bloc Party blev sået i 1991, da Kele Okereke og Russell Lissack mødte hinanden under årets Reading Festival.

Da bassisten Gordon Moakes kom til året efter, begyndte gruppen at øve sammen under navnet Angel Range. Gruppen havde skiftende trommeslagere, indtil Matt Tong kom til i starten af 2003. Samme år skiftede gruppen atter navn, først til Union, siden til Bloc Party.

I starten af 2004 udkom gruppens debut-single i 500 eksemplarer, og tre måneder senere udkom endnu en single, "Banquet". Begge disse numre blev siden blevet samlet på en EP.

Efterhånden begyndte gruppen at vække en vis opsigt i den engelske musikpresse, og den tredje single, "Little Thoughts", opnåede en placering på den engelske Top 40.

I juli 2004 drog gruppen til Thomas Troelsens Deltalab studie i København for at indspille debutalbummet med Paul Epworth som producer.

Albummet blev ved udgangen af 2005 kårets som 'Album of the Year' af det indflydelsesrige engelske musiktidsskrift NME. I februar 2007 udkom bandets anden fuldlængde, A Weekend in the City.

De har blandt andet optrådt på Roskildefestivalen, i 2005.

Medlemmer 

Timeline

Diskografi

Studiealbum 

 Silent Alarm (2005)
 A Weekend in the City (2007)
 Intimacy (2008)
 Four (2012)
 Hymns (2016)
 Alpha Games (2022)

EP'er 
 Bloc Party E.P. (V2 Records, 2004)

Referencer

Eksterne henvisninger 

 Officiel hjemmeside
 
 Bloc Party på MySpace
 Bloc Party på DRs musikleksikon

Fra DR's Musikleksikon
Musikgrupper fra Storbritannien
Indierockgrupper fra Storbritannien
Etableret i 2003
NIMBY

NIMBY er et akronym for "Not In My Back Yard", ikke i min baghave.

NIMBY beskriver modstand mod ændringer af ens nærområde, men ikke mod ændringer i andres nærområde.

NIMBY-effekten 
Effekten opstår bl.a. i forbindelse med:
 anlæggelse af vejanlæg, især nye motorveje eller jernbaner.
 etablering af vindmølle-anlæg.
 etablering af kraftværker.
 oprettelse af institutioner for skoler, psykisk syge, flygtninge, narkomaner og hjemløse.

Trivia 
Fænomenet illustreres på ironisk vis af sangeren Niels Hausgaard. I sangen "Hilsen fra os" synger han om en gruppe nordjyder, der over en øl kommer til at diskutere atomkraft:

Ekstern henvisning 
 Network of NIMBY-EXPERTS (engelsk) 

Politik
Knarr (kølbåd)

En knarr er en kølbåd som blev konstrueret af nordmanden Erling L. Kristofersen (1896-1952) i 1943. Båden blev oprindelig bygget i træ, men siden 1973 er den kun blevet fremstillet med glasfiber-skrog. Bådtypen fik sit navn efter en skibstype fra vikingetiden.

Båden har været etableret som national klasse siden 1948 hvor de første klasseregler blev vedtaget af Kongelig Norsk Seilforening. Efterfølgende er der udfærdiget et internationalt regelsæt som er vedtaget af "International Knarr Association" (IKA).

De fleste både sejler i dag i Danmark, Norge og San Francisco, og det internationale mesterskab - International Knarr Championship (IKC) - afholdes på skift disse tre steder, første gang i San Francisco Yacht Club 1969.

Det 50. IKC blev afholdt af Kgl. Dansk Yachtklub & Dansk Knarrklub i 2018 fra Skovshoved Havn.

Eksterne henvisninger 
 Knarr Admiralitetet (den danske organisation af Knarr-sejlere)
 Regatta med Knarr 2016: Austevoll-Hjellestad, Bergen, Norge

Kilder 

Kølbåde